สรรพากรปรับวิธีรีดภาษี
สรรพากร เสนอ กิตติรัตน์ คลอดมาตรการเก็บภาษีชุดใหญ่ทุกกลุ่ม คาดไม่เกิน 6 เดือนลงตัวแน่
5 ก.พ. 2555

สรรพากร เสนอ กิตติรัตน์ คลอดมาตรการเก็บภาษีชุดใหญ่ทุกกลุ่ม คาดไม่เกิน 6 เดือนลงตัวแน่
แหล่งข่าวจากกรมสรรพากร เปิดเผยว่า ผู้บริหารกรมสรรพากรเตรียมเสนอเรื่องต่อนายกิตติรัตน์ ณ ระนอง รองนายกรัฐมนตรีและ รมว.คลัง เพื่อพิจารณาออกมาตรการ|เก็บภาษีชุดใหญ่ที่จะทำให้เกิดการเปลี่ยนแปลงการเก็บภาษีทุกกลุ่ม และส่งผลให้การเก็บภาษีของกรมสรรพากรปรับเพิ่มเป็นเท่าตัว หรือเก็บภาษีได้ไม่น้อยกว่าปีละ 3 ล้านล้านบาท ในอีก 2 ปีข้างหน้า โดยรัฐบาลไม่ต้องขึ้นภาษีมูลค่าเพิ่มซึ่งคาดว่าจะใช้เวลาดำเนินงานประมาณ 6 เดือน
ทั้งนี้ แนวทางการเก็บภาษีจะมีการปรับรูปแบบเพดานการคิดเงินได้และอัตราการเก็บภาษี
นายสาธิต รังคสิริ อธิบดีกรมสรรพากร กล่าวว่า กรมสรรพากรมีมาตรการขยายฐานภาษีอย่างต่อเนื่อง โดยที่ผ่านมากรมสรรพากรร่วมมือกับธนาคารพาณิชย์ เพื่ออำนวยความสะดวกให้กับผู้เสียภาษีทุกกลุ่มสามารถจ่ายภาษีผ่านบัตรเครดิตได้โดยไม่ต้องเสียค่าธรรมเนียม และได้รับการยกเว้นอัตราดอกเบี้ยอีก 51 วัน ซึ่งคาดว่าจะมีผู้เสียภาษีใช้บริการผ่านบัตรเครดิตมากขึ้น สามารถขยายฐานภาษีลูกค้ากลุ่มใหม่ที่ยังไม่อยู่ในระบบได้
สำหรับไตรมาสแรกของปีงบประมาณ 2555 กรมสรรพากรสามารถเก็บภาษีได้ 2.78 แสนล้านบาท สูงกว่าเป้าถึง 2.2% และสูงกว่าปีที่ผ่านมา 6.3% แม้เศรษฐกิจจะได้รับผลกระทบจากน้ำท่วม จึงเชื่อว่าการเก็บภาษีทั้งปีจะเป็นไปตามเป้า 1.6 ล้านล้านบาท หรือขยายตัวได้ 7% จากปีก่อนหน้า
นายสาธิต กล่าวอีกว่า บุคคลที่ได้จ่ายเงินค่าซ่อมแซมบ้านและรถยนต์ที่เสียหายจากน้ำท่วม สามารถนำค่าใช้จ่ายมาหักลดหย่อนภาษีได้ โดยให้ลงรายละเอียดใน ภ.ง.ด.90 หรือ ภ.ง.ด.91 “ข้อ 12. อื่นๆ” ของ “รายการลดหย่อนและยกเว้นหลังจากหักค่าใช้จ่าย”